title: 2010/718/EÚ: Rozhodnutie Európskej rady z  29. októbra 2010 o zmene štatútu ostrova Svätý Bartolomej vo vzťahu k Európskej únii

text:
               9.12.2010

               SK

               Úradný vestník Európskej únie

               L 325/4

         ROZHODNUTIE EURÓPSKEJ RADY
   z 29. októbra 2010
   o zmene štatútu ostrova Svätý Bartolomej vo vzťahu k Európskej únii
   (2010/718/EÚ)
   EURÓPSKA RADA,
   so zreteľom na Zmluvu o fungovaní Európskej únie, a najmä na jej článok 355 bod 6,
   so zreteľom na iniciatívu Francúzskej republiky,
   so zreteľom na stanovisko Európskej komisie,
   keďže:

               (1)

               Článok 355 Zmluvy o fungovaní Európskej únie (ZFEÚ) umožňuje Európskej rade prijať na základe iniciatívy dotknutého členského štátu jednomyseľne a po porade s Komisiou rozhodnutie, ktorým sa vo vzťahu k Únii mení a dopĺňa postavenie dánskej, francúzskej alebo holandskej krajiny alebo územia uvedených v článku 355 bodoch 1 a 2.

               (2)

               Francúzska republika (ďalej len „Francúzsko“) prostredníctvom listu svojho prezidenta z 30. júna 2010 požiadala Európsku radu, aby prijala takéto rozhodnutie vo vzťahu k ostrovu Svätý Bartolomej uvedenému v článku 355 bode 1 ZFEÚ. Francúzsko žiada, aby sa štatút tohto ostrova zmenil z veľmi vzdialeného regiónu v zmysle článku 349 ZFEÚ na zámorskú krajinu a územie podľa štvrtej časti ZFEÚ.

               (3)

               Žiadosť Francúzska je v súlade s vôľou poslancov ostrova Svätý Bartolomej, ktorý je v rámci Francúzskej republiky autonómnym zámorským samosprávnym celkom podľa článku 74 francúzskej ústavy, aby sa mu udelil štatút vo vzťahu k Európskej únii, ktorý je lepšie prispôsobený postaveniu ostrova podľa vnútroštátneho práva, pokiaľ ide o jeho fyzickú vzdialenosť od kontinentálnej časti, malé ostrovné hospodárstvo zamerané výlučne na cestovný ruch, ktoré čelí problémom s dodávkami, pričom tieto problémy sťažujú uplatňovanie predpisov Únie.

               (4)

               Francúzsko sa zaviazalo, že v prípade takéhoto vývoja uzatvorí potrebné dohody s cieľom chrániť záujmy Únie. Vzhľadom na to, že Francúzsko má v úmysle zachovať na ostrove Svätý Bartolomej ako jedinú menu euro a že je potrebné zabezpečiť pokračujúce uplatňovanie práva Únie v oblastiach, ktoré sú kľúčové pre riadne fungovanie hospodárskej a menovej únie, tieto dohody by sa na jednej strane mali týkať menových záležitostí. Na strane druhej by sa mali týkať fiškálnych otázok a ich cieľom by malo byť zaistenie, aby sa na území ostrova Svätý Bartolomej aj v budúcnosti uplatňovali mechanizmy smernice Rady 77/799/EHS z 19. decembra 1977 o vzájomnej pomoci príslušných úradov členských štátov v oblasti priamych daní a dane poistnej prémie (1) a smernice Rady 2003/48/ES z 3. júna 2003 o zdaňovaní príjmu z úspor v podobe výplaty úrokov (2), zamerané najmä na boj proti cezhraničným daňovým podvodom a daňovým únikom. Občania Svätého Bartolomeja by mali ostať občanmi Únie a mali by v nej mať rovnaké práva a slobody ako ostatní občania Francúzska, rovnako ako i všetci občania Únie by mali na ostrove požívať rovnaké práva a slobody ako v súčasnosti.

               (5)

               V dôsledku toho zmena štatútu ostrova Svätý Bartolomej vo vzťahu k Európskej únii, ktorá je reakciou na demokraticky vyjadrenú požiadavku jeho poslancov, by nemala poškodiť záujmy Únie a mala by predstavovať vývoj, ktorý je v súlade so získaním autonómneho postavenia ostrova podľa vnútroštátneho práva,

         PRIJALA TOTO ROZHODNUTIE:
   Článok 1
   Ostrov Svätý Bartolomej prestáva byť od 1. januára 2012 veľmi vzdialeným regiónom Únie a získava štatút pridruženej zámorskej krajiny a územia podľa štvrtej časti Zmluvy o fungovaní Európskej únie (ZFEÚ).
   Článok 2
   Na základe toho sa ZFEÚ mení a dopĺňa takto:

               1.

               v článku 349 prvom odseku sa vypúšťajú slová „Svätého Bartolomeja“;

               2.

               v článku 355 bode 1 sa vypúšťajú slová „Svätého Bartolomeja“;

               3.

               v prílohe II sa medzi odkaz na Saint Pierre a Miquelon a odkaz na Arubu vkladá táto zarážka, ktorá znie:

                           „—

                           Svätý Bartolomej“.

         Článok 3
   Toto rozhodnutie nadobúda účinnosť dňom jeho prijatia.
   Uplatňuje sa od 1. januára 2012.

      V Bruseli 29. októbra 2010

            Za Európsku radu

            predseda

         H. VAN ROMPUY

      (1)  Ú. v. ES L 336, 27.12.1977, s. 15.

      (2)  Ú. v. EÚ L 157, 26.6.2003, s. 38.


title: 2009/514/ES: Rozhodnutie Rady z  22. júna 2009 o uzavretí Dohody medzi Európskym spoločenstvom a vládou Nepálu o určitých aspektoch leteckých dopravných služieb

text:
               3.7.2009

               SK

               Úradný vestník Európskej únie

               L 173/8

      ROZHODNUTIE RADY

   z 22. júna 2009
   o uzavretí Dohody medzi Európskym spoločenstvom a vládou Nepálu o určitých aspektoch leteckých dopravných služieb
   (2009/514/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 80 ods. 2, v súvislosti s prvou vetou prvého pododseku článku 300 ods. 2 a prvým pododsekom článku 300 ods. 3,
   so zreteľom na návrh Komisie,
   so zreteľom na stanovisko Európskeho parlamentu,
   keďže:

               (1)

               Rada 5. júna 2003 splnomocnila Komisiu na začatie rokovaní s tretími krajinami o nahradení určitých ustanovení v platných dvojstranných dohodách dohodou so Spoločenstvom.

               (2)

               Komisia v mene Spoločenstva dojednala Dohodu medzi Európskym spoločenstvom a vládou Nepálu o určitých aspektoch leteckých dopravných služieb (1) (ďalej len „dohoda“) v súlade s mechanizmami a smernicami uvedenými v prílohe k rozhodnutiu Rady, ktoré Komisiu poveruje otvorením rokovaní s tretími krajinami o nahradení určitých ustanovení v platných dvojstranných dohodách dohodou so Spoločenstvom.

               (3)

               Dohoda bola podpísaná v mene Spoločenstva 23. januára 2009 s výhradou jej uzavretia k neskoršiemu dátumu v súlade s rozhodnutím Rady 2009/117/ES (2).

               (4)

               Dohoda by sa mala schváliť,

         ROZHODLA TAKTO:
   Článok 1
   Dohoda medzi Európskym spoločenstvom a vládou Nepálu o určitých aspektoch leteckých dopravných služieb sa týmto schvaľuje v mene Spoločenstva.
   Článok 2
   Týmto sa predseda Rady poveruje určiť osobu(-y) splnomocnenú(-é) vykonať oznámenie podľa článku 9 ods. 1 dohody.

      V Luxemburgu 22. júna 2009

            Za Radu

            predseda

         J. ŠEBESTA

      (1)  Ú. v. EÚ L 41, 12.2.2009, s. 5.

      (2)  Ú. v. EÚ L 41, 12.2.2009, s. 3.


title: 2009/469/ES: Rozhodnutie Rady z  30. marca 2009 o podpísaní dohody medzi Európskym spoločenstvom a Kanadou o bezpečnosti civilného letectva

text:
               17.6.2009

               SK

               Úradný vestník Európskej únie

               L 153/10

         ROZHODNUTIE RADY
   z 30. marca 2009
   o podpísaní dohody medzi Európskym spoločenstvom a Kanadou o bezpečnosti civilného letectva
   (2009/469/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä jej článok 80 ods. 2 a článok 133 ods. 4, v spojení s prvou vetou prvého pododseku článku 300 ods. 2,
   so zreteľom na návrh Komisie,
   keďže:

               (1)

               Komisia rokovala v mene Spoločenstva o dohode o bezpečnosti civilného letectva s Kanadou v súlade s rozhodnutím Rady z 21. apríla 2004, ktorým sa Komisii povoľuje začať rokovania.

               (2)

               Dohoda, o ktorej rokovala Komisia, by sa mala podpísať s výhradou jej možného uzavretia v neskoršom termíne.

               (3)

               Členské štáty by mali prijať potrebné opatrenia na zabezpečenie toho, že sa ich bilaterálne dohody s Kanadou týkajúce sa toho istého predmetu úpravy ukončia dňom nadobudnutia platnosti tejto dohody,

         ROZHODLA TAKTO:
   Článok 1
   Týmto sa v mene Spoločenstva schvaľuje podpísanie dohody medzi Európskym spoločenstvom a Kanadou o bezpečnosti civilného letectva s výhradou rozhodnutia Rady týkajúceho sa uzavretia dohody.
   Text dohody je pripojený k tomuto rozhodnutiu.
   Článok 2
   Predseda Rady sa týmto poveruje, aby určil osobu/osoby oprávnenú/oprávnené podpísať dohodu v mene Spoločenstva, s výhradou jej uzavretia.

      V Bruseli 30. marca 2009

            Za Radu

            predseda

         I. LANGER

    ---documentbreak---

               17.6.2009

               SK

               Úradný vestník Európskej únie

               L 153/11

         DOHODA
   o bezpečnosti civilného letectva medzi Európskym spoločenstvom a Kanadou
   EURÓPSKE SPOLOČENSTVO a KANADA, ďalej spoločne len „strany dohody“,
   DOMNIEVAJÚC SA, že každá zo strán dohody sa na základe dlhodobého uplatňovania výmeny technických informácií a bilaterálnych dohôd medzi členmi Európskeho spoločenstva (ES) a Kanadou presvedčila, že normy a systémy druhej strany dohody týkajúce sa letovej spôsobilosti a environmentálneho osvedčovania alebo uznávania výrobkov civilnej leteckej techniky sú dostatočne rovnocenné s jej vlastnými, aby bolo možné uzatvoriť dohodu;
   UZNÁVAJÚC vznikajúci trend smerujúci k mnohonárodnej konštrukcii, výrobe a vzájomnej výmene výrobkov civilnej leteckej techniky;
   ŽELAJÚC SI zvýšiť bezpečnosť civilného letectva a environmentálnej kvality a kompatibility a uľahčiť výmenu výrobkov civilnej leteckej techniky;
   ŽELAJÚC SI posilniť spoluprácu a zvýšiť efektívnosť vo veciach týkajúcich sa bezpečnosti civilného letectva;
   DOMNIEVAJÚC SA, že ich spolupráca môže pozitívne prispieť k podnieteniu rozsiahlejšej medzinárodnej harmonizácie noriem a procesov;
   MAJÚC NA ZRETELI možné zníženie ekonomického zaťaženia leteckého priemyslu a prevádzkovateľov nadbytočnými technickými kontrolami, hodnoteniami a testovaním;
   UZNÁVAJÚC vzájomnú výhodnosť zdokonalených postupov vzájomného uznávania schválení a testovania, pokiaľ ide o letovú spôsobilosť, ochranu životného prostredia, zariadení na údržbu lietadiel a zachovanie letovej spôsobilosti;
   UZNÁVAJÚC, že takéto vzájomné uznávanie musí zabezpečiť zhodu s uplatniteľnými technickými predpismi alebo normami na rovnakej úrovni, ako ju zabezpečujú vlastné postupy strany dohody;
   UZNÁVAJÚC, že takéto vzájomné uznávanie si tiež vyžaduje, aby každá zo strán dohody mala dôveru v to, že druhá strana dohody bude naďalej spoľahlivo vykonávať hodnotenie zhody;
   UZNÁVAJÚC príslušné záväzky strán dohody v rámci bilaterálnych, regionálnych a multilaterálnych dohôd týkajúcich sa bezpečnosti civilného letectva a environmentálnej kompatibility:
   SA DOHODLI TAKTO:
   Článok 1
   Ciele
   Ciele tejto dohody sú:

               a)

               V súlade s platnou legislatívou každej zo strán dohody stanoviť zásady a opatrenia umožňujúce vzájomné uznávanie schválení, ktoré vydávajú príslušné orgány jednej a druhej strany dohody v oblastiach, na ktoré sa vzťahuje táto dohoda, ako sa podrobne uvádza v článku 4.

               b)

               Umožniť stranám dohody, aby sa prispôsobili vznikajúcemu trendu smerujúcemu k nadnárodnej konštrukcii, výrobe, údržbe a vzájomnej výmene výrobkov civilnej leteckej techniky, ktorý sa týka spoločných záujmov strán dohody súvisiacich s bezpečnosťou civilného letectva a environmentálnou kvalitou.

               c)

               Podporovať spoluprácu, aby sa ciele bezpečnosti a environmentálnej kvality vždy dosiahli.

               d)

               Podporovať a uľahčovať ďalšiu výmenu výrobkov civilnej leteckej techniky a služieb.

         Článok 2
   Vymedzenie pojmov
   Na túto dohodu sa uplatňuje toto vymedzenie pojmov:

               a)

               „schválenie letovej spôsobilosti“ znamená zistenie, že konštrukcia alebo zmena konštrukcie výrobku civilnej leteckej techniky spĺňa normy stanovené uplatniteľnou legislatívou platnou v každej zo strán dohody alebo že príslušný výrobok je v súlade s konštrukciou, o ktorej sa zistilo, že spĺňa tieto normy a je v stave, ktorý zodpovedá bezpečnej prevádzke,

               b)

               „výrobok civilnej leteckej techniky“ znamená každé civilné lietadlo, motor lietadla alebo vrtuľu lietadla alebo podcelok, zariadenie, časť alebo komponent, ktoré v ňom majú byť nainštalované,

               c)

               „príslušný orgán“ znamená vládnu agentúru alebo vládny subjekt, ktorý strana dohody na účely tejto dohody určí ako príslušný orgán a ktorý vykonáva zákonné právo hodnotiť zhodu, monitorovať a kontrolovať používanie alebo predaj výrobkov civilnej leteckej techniky alebo služieb v rámci jurisdikcie strany dohody a ktorý môže prijať opatrenia vykonateľnosti, aby sa zabezpečilo, že takéto výrobky alebo služby, ktoré sa uvádzajú na trh v rámci jurisdikcie tejto strany dohody, spĺňajú uplatniteľné zákonné požiadavky,

               d)

               „prevádzkové požiadavky na konštrukciu“ znamená prevádzkové alebo environmentálne požiadavky, ktoré sa týkajú buď podcelkov výrobku alebo údajov o konštrukcii, ktoré súvisia s prevádzkou alebo údržbou výrobku a vďaka ktorým je spôsobilý na určitý druh prevádzky,

               e)

               „environmentálne schválenie“ znamená zistenie, že výrobok civilnej leteckej techniky spĺňa normy ustanovené uplatniteľnou legislatívou, ktorá platí v každej zo strán dohody, pokiaľ ide o hluk a/alebo emisie výfukových plynov,

               f)

               „údržba“ znamená vykonanie kontroly, generálnej revízie, opravy, zakonzervovania a výmeny častí, zariadení alebo komponentov okrem predletovej kontroly výrobku civilnej leteckej techniky, ktorá má zabezpečiť zachovanie letovej spôsobilosti tohto výrobku, a zahŕňa zakomponované úpravy; nezahŕňa však návrh opráv a úprav,

               g)

               „monitorovanie“ znamená pravidelný dohľad vykonávaný príslušným orgánom s cieľom stanoviť nepretržitú zhodu s príslušnými platnými normami,

               h)

               „technický zástupca“ znamená v prípade Kanady kanadskú organizáciu zodpovednú za civilné letectvo a v prípade Európskeho spoločenstva Európsku agentúru pre bezpečnosť letectva (EASA).

         Článok 3
   Všeobecné povinnosti
   1.   Ako sa uvádza v prílohách k tejto dohode, ktoré tvoria jej neoddeliteľnú súčasť, každá zo strán dohody akceptuje alebo uznáva výsledky špecifikovaných postupov, ktoré sa používajú pri hodnotení zhody so špecifikovanými zákonnými, regulačnými a správnymi opatreniami príslušnej strany dohody, ktoré predložili príslušné orgány druhej strany dohody s tým, že postupy na hodnotenie zhody, ktoré sa uplatnili, zabezpečujú k spokojnosti prijímajúcej strany dohody zhodu s uplatniteľnými zákonnými, regulačnými a správnymi opatreniami príslušnej strany dohody na rovnakej úrovni ako postupy prijímajúcej strany dohody.
   2.   Odsek 1 tohto článku sa uplatňuje až po vykonaní prechodných opatrení, ktoré sú prípadne uvedené v prílohách k tejto dohode.
   3.   Túto dohodu nemožno vykladať tak, že zahŕňa vzájomné uznávanie noriem alebo technických predpisov strán dohody, a pokiaľ sa v tejto dohode neuvedie inak, dohoda nezahŕňa vzájomné uznávanie rovnocennosti noriem alebo technických predpisov.
   4.   Žiadne ustanovenie tejto dohody nemožno vykladať tak, že obmedzuje právomoc strany dohody stanoviť prostredníctvom svojich zákonných, regulačných a správnych opatrení úroveň ochrany, akú považuje za primeranú z hľadiska bezpečnosti, z hľadiska životného prostredia a z iného hľadiska, so zreteľom na riziká patriace pod rozsah pôsobnosti uplatniteľnej prílohy k tejto dohode.
   5.   Zistenia splnomocnených osôb alebo schválených organizácií, ktorým uplatniteľná legislatíva ktorejkoľvek zo strán dohody umožňuje vykonať rovnaké zistenia ako príslušný orgán, majú na účely tejto dohody rovnakú platnosť ako zistenia príslušného orgánu. Subjekt jednej strany dohody, ktorý zodpovedá za implementáciu tejto dohody, ako sa vymedzuje v článku 7, môže príležitostne, a po predchádzajúcom oznámení svojmu náprotivku z druhej strany dohody, komunikovať priamo so splnomocnenou osobou alebo schválenou organizáciou tejto druhej strany dohody.
   Článok 4
   Rozsah pôsobnosti
   1.   Táto dohoda sa vzťahuje na:

               a)

               schvaľovanie letovej spôsobilosti a monitorovanie výrobkov civilnej leteckej techniky;

               b)

               zachovanie letovej spôsobilosti lietadiel v prevádzke;

               c)

               schvaľovanie a monitorovanie výroby a výrobných zariadení;

               d)

               schvaľovanie a monitorovanie zariadení údržby;

               e)

               environmentálne schvaľovanie a environmentálne testovanie výrobkov civilnej leteckej techniky a

               f)

               s tým súvisiace činnosti v rámci spolupráce.

         2.   Keď sa právomoc Európskeho spoločenstva vykonáva v súvislosti s leteckou prevádzkou, udeľovaním licencií letovým posádkam a schvaľovaním syntetických výcvikových zariadení, strany dohody sa môžu dohodnúť na ďalších prílohách vrátane prechodných opatrení špecifických pre každú oblasť v súlade s postupom uvedeným článku 16.
   Článok 5
   Príslušné orgány
   1.   Keď je určitý subjekt spôsobilý podľa legislatívy jednej zo strán dohody, druhá strana dohody ho uzná ako príslušný orgán po tom, ako jeho strana dohody u neho vykoná audit, aby zistila, či:

               a)

               vo všetkom spĺňa legislatívu príslušnej strany dohody,

               b)

               je oboznámený s požiadavkami druhej strany dohody týkajúcimi sa typu a rozsahu osvedčovania, o ktoré požiadal a

               c)

               je spôsobilý plniť povinnosti obsiahnuté v prílohách.

         2.   Strana dohody oznámi druhej strane dohody identitu príslušného orgánu po tom, čo úspešne vykoná audit. Druhá strana dohody môže spochybniť technickú spôsobilosť príslušného orgánu a tvrdenie, že vo všetkom spĺňa legislatívu príslušnej strany dohody v súlade s odsekom 6 tohto článku.
   3.   O subjektoch uvedených v dodatkoch 1 a 2 platí, že na účely implementácie prílohy A, resp. prílohy B ku dňu nadobudnutia platnosti tejto dohody spĺňajú ustanovenia odseku 1 tohto článku.
   4.   Strany dohody zabezpečia, že ich príslušné orgány sú a zostanú spôsobilé riadne hodnotiť zhodu výrobkov alebo organizácií, podľa toho, čo platí, a ako sa uvádza v prílohách k tejto dohode. Strany dohody v tomto zmysle zabezpečia, aby sa u ich príslušných orgánov vykonávali pravidelné audity alebo hodnotenia.
   5.   Strany dohody spolu konzultujú v rozsahu, v akom to bude potrebné, aby sa zachovala dôvera v postupy hodnotenia zhody. Tieto konzultácie môžu zahŕňať účasť zástupcov jednej strany dohody na pravidelných auditoch týkajúcich sa hodnotenia zhody alebo iného hodnotenia, ktoré vykonávajú príslušné orgány druhej strany dohody.
   6.   V prípade, že strana dohody spochybňuje technickú spôsobilosť alebo dodržiavanie zhody príslušného orgánu, druhej strane dohody písomne oznámi svoje námietky týkajúce sa technickej spôsobilosti alebo dodržiavania zhody príslušného orgánu, ako aj svoj úmysel pozastaviť uznávanie zistení príslušného orgánu. Takáto námietka sa musí vykonávať objektívne a odôvodnene.
   7.   Všetky námietky, ktoré sa oznámia v súlade s odsekom 6 tohto článku, prerokuje spoločný výbor zriadený podľa článku 9, ktorý môže rozhodnúť o pozastavení uznávania zistení príslušného orgánu alebo o nutnosti overiť jeho technickú spôsobilosť. Takéto overenie za bežných okolností a v primeranom čase vykoná strana dohody, pod ktorej jurisdikciu patrí príslušný orgán, ale môžu ho spoločne vykonať obe strany dohody, ak sa tak rozhodnú.
   8.   Ak spoločný výbor nedokáže o námietke oznámenej v súlade s odsekom 6 tohto článku rozhodnúť do 30 dní odo dňa jej oznámenia, strana dohody, ktorá námietku podala, môže pozastaviť uznávanie zistení príslušného orgánu, uzná však zistenia, ktoré tento príslušný orgán vykonal predo dňom oznámenia. Takéto pozastavenie si môže zachovať účinnosť dovtedy, kým spoločný výbor vo veci nerozhodne.
   Článok 6
   Ochranné opatrenia
   1.   Žiadne ustanovenie tejto dohody nemožno vykladať tak, že obmedzuje právomoc strany dohody prijať všetky primerané a okamžité opatrenia vždy, keď možno odôvodnene predpokladať, že určitý výrobok alebo služba:

               a)

               môže ohroziť zdravie alebo bezpečnosť osôb;

               b)

               nemusí vyhovovať uplatniteľným zákonným, regulačným alebo správnym opatreniam príslušnej strany dohody v rozsahu pôsobnosti tejto dohody; alebo

               c)

               môže inak nevyhovovať určitej požiadavke v rozsahu pôsobnosti uplatniteľnej prílohy k tejto dohode.

         2.   V prípade, že niektorá zo strán dohody prijme opatrenia podľa odseku 1 tohto článku, do 15 pracovných dní písomne informuje druhú stranu dohody o prijatí takýchto opatrení spolu s ich odôvodnením.
   Článok 7
   Komunikácia
   1.   Strany dohody sa dohodli, že na účely implementácie tejto dohody ich vzájomnú komunikáciu zabezpečujú:

               a)

               v technických veciach technickí zástupcovia

               b)

               vo všetkých ostatných veciach:

                           —

                           za Kanadu: ministerstvo dopravy;

                           —

                           za Európske spoločenstvo: Európska komisia a v prípade potreby príslušné orgány členských štátov.

         2.   Po podpísaní tejto dohody si strany dohody navzájom oznámia príslušné kontaktné miesta.
   Článok 8
   Vzájomná spolupráca, pomoc a transparentnosť
   1.   Každá zo strán dohody informuje druhú stranu dohody o všetkých jej príslušných zákonoch, iných právnych predpisoch, normách a požiadavkách, a o jej systéme osvedčovania.
   2.   Strany dohody si navzájom oznámia dôležité navrhované revízie svojich príslušných zákonov, iných právnych predpisov, noriem a požiadaviek a systémov osvedčovania, pokiaľ sa tieto revízie môžu dotknúť tejto dohody. V maximálnej možnej miere si navzájom poskytnú príležitosť pripomienkovať takéto revízie a tieto pripomienky primerane zohľadnia.
   3.   Strany dohody prípadne vypracujú postupy týkajúce sa regulačnej spolupráce a transparentnosti pre všetky činnosti, ktoré vykonávajú a ktoré patria do rozsahu pôsobnosti dohody.
   4.   Strany dohody sa dohodli, že s výhradou svojej uplatniteľnej legislatívy si budú na požiadanie a včas poskytovať informácie týkajúce sa nehôd, incidentov alebo udalostí, ktoré sa týkajú predmetov tejto dohody.
   5.   Na účel vyšetrovania a riešenia bezpečnostných otázok vzájomnou spoluprácou jedna strana dohody umožní druhej na základe náhodného výberu účasť na svojich kontrolách a auditoch alebo prípadne vykonajú spoločné kontroly a audity.
   Článok 9
   Spoločný výbor strán dohody
   1.   Zriaďuje sa spoločný výbor, ktorý bude pozostávať zo zástupcov obidvoch strán dohody. Spoločný výbor zodpovedá za účinné uplatňovanie tejto dohody a pravidelne sa stretáva, aby vyhodnotil účinnosť jej implementácie.
   2.   Spoločný výbor sa môže zaoberať všetkým, čo súvisí s uplatňovaním a implementáciou tejto dohody. Zodpovedá najmä za:

               a)

               skúmanie námietok, ako sa uvádza v článku 5 a prijímanie vhodných opatrení;

               b)

               riešenie otázok súvisiacich s uplatňovaním a implementáciou tejto dohody vrátane otázok, ktoré sa inak neriešia v spoločnom odvetvovom výbore zriadenom podľa príslušnej prílohy;

               c)

               posudzovanie možností, ako zlepšiť uplatňovanie tejto dohody a prípadne stranám dohody vydávať odporúčania na zmenu a doplnenie tejto dohody;

               d)

               posudzovanie určitých zmien a doplnení príloh;

               e)

               prípadne za koordináciu vypracovania ďalších príloh;

               f)

               prípadne za prijímanie pracovných postupov regulačnej spolupráce a transparentnosti pre všetky činnosti uvedené v článku 4, ktoré inak nevykonávajú spoločné odvetvové výbory.

         3.   Spoločný výbor vypracuje svoj vlastný rokovací poriadok do jedného roka odo dňa nadobudnutia platnosti tejto dohody.
   Článok 10
   Pozastavenie platnosti povinností vzájomného uznávania
   1.   Strana dohody môže úplne alebo čiastočne pozastaviť plnenie svojich povinností uvedených v prílohe k tejto dohode v prípade, že:

               a)

               druhá strana dohody si neplní svoje povinnosti uvedené v spomínanej prílohe k tejto dohode; alebo

               b)

               jeden alebo viacero jej príslušných orgánov nemôže uplatňovať nové alebo dodatočné požiadavky prijaté druhou stranou dohody v oblasti, na ktorú sa vzťahuje spomínaná príloha k tejto dohode; alebo

               c)

               druhá strana dohody nezachováva zákonné a regulačné prostriedky a opatrenia, ktoré sú potrebné na implementáciu ustanovení tejto dohody.

         2.   Skôr ako strana dohody pozastaví plnenie svojich povinností, podľa článku 15 požiada o konzultácie. Ak sa rozpor súvisiaci s niektorou z príloh nevyrieši konzultáciami, ktorákoľvek zo strán dohody môže druhej strane dohody oznámiť, že hodlá pozastaviť uznávanie zistení týkajúcich sa dodržiavania zhody a schválení podľa prílohy, ktorých sa rozpor týka. Takéto oznámenie sa vykoná písomne a podrobne sa v ňom uvedú dôvody pozastavenia.
   3.   Takéto pozastavenie nadobudne účinnosť 30 dní odo dňa oznámenia, pokiaľ pred uplynutím tohto obdobia strana dohody, ktorá dala podnet na pozastavenie, druhej strane dohody písomne neoznámi, že svoje oznámenie vezme späť. Takéto pozastavenie sa nedotkne platnosti zistení o dodržiavaní platnej legislatívy príslušnej strany dohody, osvedčení a schválení, ktoré vykonali technickí zástupcovia alebo príslušný orgán strany dohody ešte pred nadobudnutím účinnosti pozastavenia. Každé takéto pozastavenie, ktoré nadobudlo účinnosť, možno zrušiť okamžite po výmene písomnej korešpondencie v tejto veci medzi stranami dohody.
   Článok 11
   Dôvernosť údajov
   1.   Každá zo strán dohody súhlasí s tým, že v rozsahu, v akom to požaduje jej legislatíva, zachová dôvernosť o informáciách, ktoré v rámci tejto dohody získa od druhej strany dohody.
   2.   S výhradou ich príslušnej legislatívy strany dohody najmä neuverejnia ani nepovolia príslušnému orgánu, aby uverejnil informácie, ktoré v rámci tejto dohody získali od druhej strany dohody a ktoré sú predmetom obchodného tajomstva, predstavujú dôverné obchodné informácie alebo finančné informácie alebo informácie, ktoré súvisia s prebiehajúcim vyšetrovaním. Na tento účel sa takéto informácie považujú za dôverné a budú ako také aj riadne označené.
   3.   Strana dohody alebo príslušný orgán môže pri poskytovaní informácií druhej strane alebo príslušnému orgánu druhej strany dohody určiť časti informácií, ktoré považuje za informácie nepodliehajúce uverejneniu.
   4.   Každá zo strán dohody prijme všetky primerané preventívne opatrenia, ktoré sú potrebné na ochranu informácií získaných v rámci tejto dohody pred neoprávneným uverejnením.
   Článok 12
   Vymáhanie nákladov
   1.   Žiadna zo strán dohody nezaťaží fyzické alebo právnické osoby, ktorých činnosť upravuje táto dohoda, poplatkami a platbami za služby hodnotenia zhody, na ktoré sa vzťahuje táto dohoda a ktoré poskytla druhá strana dohody.
   2.   Každá zo strán dohody sa snaží zabezpečiť, aby poplatky, ktorými jej technický zástupca zaťažil právnickú alebo fyzickú osobu, ktorej činnosť upravuje táto dohoda, boli spravodlivé, odôvodnené a primerané poskytnutým službám osvedčovania a dohľadu a nevytvárali prekážku obchodu.
   3.   Technický zástupca každej zo strán dohody má právo vymáhať prostredníctvom poplatkov od fyzických alebo právnických osôb, ktorých činnosť upravuje táto dohoda, náklady súvisiace s implementáciou uplatniteľnej prílohy a auditov a kontrol, ktoré sa vykonali podľa odseku 5 článku 5 a odseku 5 článku 8.
   Článok 13
   Iné dohody
   1.   Pokiaľ sa v prílohách neuvádza inak, povinnosti, ktoré sú obsiahnuté v dohodách, ktoré uzatvorila jedna alebo druhá strana dohody s treťou krajinou, ktorá nie je stranou tejto dohody, nemajú žiadnu platnosť vo vzťahu k druhej strane dohody v súvislosti s uznávaním výsledkov postupov hodnotenia zhody v tretej krajine.
   2.   Po nadobudnutí platnosti táto dohoda nahradí bilaterálne dohody o bezpečnosti letectva medzi Kanadou a členskými štátmi Európskej únie vo všetkom, na čo sa vzťahuje táto dohoda.
   3.   Táto dohoda sa nedotýka práv a povinností strán dohody v rámci iných medzinárodných dohôd.
   Článok 14
   Územné uplatňovanie
   Pokiaľ sa v prílohách k tejto dohode neuvádza inak, táto dohoda sa uplatňuje na jednej strane na územia, na ktoré sa uplatňuje Zmluva o založení Európskeho spoločenstva za podmienok stanovených v tejto zmluve, a na druhej strane na územie Kanady.
   Článok 15
   Konzultácie a riešenie rozporov
   1.   Každá zo strán dohody môže požadovať konzultácie s druhou stranou dohody vo všetkom, čo súvisí s touto dohodou. Druhá strana dohody na takúto žiadosť bezodkladne odpovie a do 45 dní začne konzultácie v termíne, na ktorom sa strany dohody dohodnú.
   2.   Strany dohody vykonajú všetko pre to, aby medzi sebou vyriešili všetky rozpory týkajúce sa ich spolupráce v rámci tejto dohody na čo najnižšej technickej úrovni konzultáciou v súlade s ustanoveniami príloh k tejto dohode.
   3.   V prípade, že rozpor sa nevyrieši, ako je ustanovené v odseku 2 tohto článku, technický zástupca jednej alebo druhej strany dohody môže rozpor postúpiť spoločnému výboru strán dohody, s ktorým o tejto veci konzultuje.
   Článok 16
   Nadobudnutie platnosti, vypovedanie a zmeny a doplnenia dohody
   1.   Táto dohoda nadobudne platnosť v deň posledného oznámenia výmeny diplomatických nót, v ktorých strany dohody jedna druhej oznámia ukončenie svojich interných postupov, ktoré sú potrebné na nadobudnutie platnosti tejto dohody. Dohoda zostane v platnosti, kým ju jedna zo strán dohody nevypovie.
   2.   Strana dohody môže vypovedať túto dohodu kedykoľvek po uplynutí šiestich mesiacov odo dňa písomného oznámenia druhej strane dohody, pokiaľ spomínané oznámenie o vypovedaní nebude vzaté späť na základe vzájomného súhlasu strán dohody pred dňom uplynutia tohto obdobia.
   3.   V prípade, že strana dohody chce dohodu zmeniť a doplniť vypustením jednej alebo viacerých príloh a ponechať ostatné prílohy, strany dohody sa budú snažiť zmeniť a doplniť túto dohodu na základe konsenzu v súlade s postupmi uvedenými v tomto článku. Pokiaľ sa takýto konsenzus nedosiahne, dohoda stratí platnosť po uplynutí šiestich mesiacov odo dňa oznámenia, pokiaľ sa strany dohody nedohodnú inak.
   4.   Strany dohody môžu túto dohodu zmeniť a doplniť na základe vzájomného písomného súhlasu. Zmena a doplnenie tejto dohody nadobudne platnosť v deň, v ktorý jedna zo strán dohody druhej strane dohody naposledy písomne oznámi, že jej interné postupy v súvislosti s nadobudnutím platnosti sa dokončili.
   5.   Napriek ustanoveniam odseku 4 tohto článku strany dohody sa môžu dohodnúť, že existujúce prílohy zmenia a doplnia, alebo že prostredníctvom výmeny diplomatických nót medzi stranami dohody pripoja nové prílohy. Tieto zmeny a doplnenia nadobudnú platnosť s výhradou toho, čo sa dohodne v rámci výmeny diplomatických nót.
   6.   Po vypovedaní tejto dohody každá zo strán dohody uchováva v platnosti schválenia letovej spôsobilosti, environmentálne schválenia alebo osvedčenia vydané v rámci tejto dohody pred dňom jej vypovedania s výhradou, že naďalej spĺňajú uplatniteľné zákony a iné právne predpisy druhej strany dohody.

      NA DÔKAZ TOHO, podpísaní, riadne splnomocnení zástupcovia na tento účel podpísali túto dohodu.
      V Prahe šiesteho mája dvetisícdeväť v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické letectva príslušné orgány členských štátov.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Kанада
         Por Canadá
         Za Kanadu
         For Canada
         Für Kanada
         Kanada nimel
         Για τον Καναδά
         For Canada
         Pour le Canada
         Per il Canada
         Kanādas vārdā
         Kanados vardu
         Kanada részéről
         Għall-Kanada
         Voor Canada
         W imieniu Kanady
         Pelo Canadá
         Pentru Canada
         Za Kanadu
         Za Kanado
         Kanadan puolesta
         För Kanada

   Dodatok 1

      Zoznam príslušných orgánov, ktoré sa považujú za orgány spĺňajúce ustanovenia článku 5 ods. 1, pokiaľ ide o prílohu A

               1.

               Príslušné orgány, pokiaľ ide o schvaľovanie konštrukcie

                           —

                           Za Kanadu: kanadská organizácia zodpovedná za civilné letectvo.

                           —

                           Za Európske spoločenstvo: Európska agentúra pre bezpečnosť letectva.

               2.

               Príslušné orgány, pokiaľ ide o dohľad nad výrobou.

                           —

                           Za Kanadu: kanadská organizácia zodpovedná za civilné letectvo

                           —

                           Za Európske spoločenstvo: Európska agentúra pre bezpečnosť letectva príslušné orgány členských štátov.

         Dodatok 2

      Príslušné orgány 27 členských štátov EÚ, ktoré sa považujú za orgány spĺňajúce ustanovenia článku 5 ods. 1, pokiaľ ide o prílohu B


title: Rozhodnutie Rady (EÚ) 2017/37 z 28. októbra 2016 o podpise Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v mene Európskej únie

text:
               14.1.2017

               SK

               Úradný vestník Európskej únie

               L 11/1

         ROZHODNUTIE RADY (EÚ) 2017/37
   z 28. októbra 2016
   o podpise Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v mene Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2, článok 91, článok 100 ods. 2, článok 153 ods. 2, článok 192 ods. 1 a článok 207 ods. 4 prvý pododsek v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rada 24. apríla 2009 poverila Komisiu, aby začala rokovania o komplexnej hospodárskej a obchodnej dohode s Kanadou.

               (2)

               Uvedené rokovania sa uzavreli a Komplexná hospodárska a obchodná dohoda (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“) by sa mala podpísať v mene Únie s výhradou ukončenia postupov požadovaných na jej uzavretie k neskoršiemu dátumu.

               (3)

               V súlade s článkom 30.6 ods. 1 dohody sa ňou nepriznávajú práva ani povinnosti, ktoré môžu byť priamo uplatňované pred súdmi alebo tribunálmi Únie alebo členských štátov,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej s výhradou jej uzavretia.
   Text dohody spolu so spoločným nástrojom k výkladu a súvisiacimi vyhláseniami sú pripojené k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 28. októbra 2016

            Za Radu

            predseda

         M. LAJČÁK


title: 2006/351/ES: Správny výbor Európskych spoločenstiev pre sociálne zabezpečenie migrujúcich pracovníkov - Rozhodnutie č. 205 zo  17. októbra 2005  týkajúce sa rozsahu pojmu  čiastočná nezamestnanosť , pokiaľ ide o cezhraničných pracovníkov (Text s významom pre EHP a dohodu EÚ/Švajčiarsko)

text:
               18.5.2006

               SK

               Úradný vestník Európskej únie

               L 130/37

      ROZHODNUTIE č. 205
   zo 17. októbra 2005
   týkajúce sa rozsahu pojmu „čiastočná nezamestnanosť“, pokiaľ ide o cezhraničných pracovníkov
   (Text s významom pre EHP a dohodu EÚ/Švajčiarsko)
   (2006/351/ES)
   SPRÁVNA KOMISIA PRE SOCIÁLNE ZABEZPEČENIE MIGRUJÚCICH PRACOVNÍKOV,
   so zreteľom na článok 81 písm. a) nariadenia (EHS) č. 1408/71 zo 14. júna 1971 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktorí sa pohybujú v rámci Spoločenstva (1), na základe ktorého je jej povinnosťou zaoberať sa všetkými správnymi otázkami, ktoré vznikajú z ustanovení nariadenia (ES) č. 1408/71 a následných nariadení,
   so zreteľom na článok 71 ods. 1 písm. a) tohto nariadenia.
   keďže:

               (1)

               Článok 71 ods. 1 písm. a) nariadenia (EHS) č. 1408/71 obsahuje ustanovenie o výnimke, v prípade cezhraničných pracovníkov, ktorí sú úplne nezamestnaní, zo všeobecnej zásady lex loci laboris, stanovenej v článku 13 ods. 2 písm. a) uvedeného nariadenia.

               (2)

               Súdny dvor Európskych spoločenstiev rozhodol, že s cieľom určiť, či sa má cezhraničný pracovník považovať za čiastočne nezamestnaného alebo úplne nezamestnaného v znení článku 71 ods. 1 písm. a) uvedeného nariadenia, sa musia uplatňovať jednotné kritériá Spoločenstva. Takéto posúdenie sa nesmie zakladať na kritériách vnútroštátneho práva (2).

               (3)

               Keďže v postupoch vnútroštátnych inštitúcií pre sociálne zabezpečenie v rôznych členských štátoch sa odrážajú rozdiely v interpretácii, pokiaľ ide o určenie typu nezamestnanosti, je potrebné upresniť rozsah pôsobnosti uvedeného článku s cieľom prijať jednotné a vyvážené kritériá na účely jeho uplatňovania uvedenými inštitúciami.

               (4)

               Súdny dvor Európskych spoločenstiev rozhodol, že ak nemá cezhraničný pracovník žiadne prepojenie s príslušným členským štátom a je úplne nezamestnaný, dávky v nezamestnanosti poskytuje inštitúcia v mieste jeho trvalého pobytu na svoje vlastné náklady.

               (5)

               Posúdenie, či existuje alebo sa udržiava pracovný vzťah, je založené výlučne na vnútroštátnych predpisoch štátu zamestnania.

               (6)

               Cieľ chrániť cezhraničných pracovníkov podľa článku 71 nariadenia by sa nedosiahol, keby sa pracovník, ktorý zostal zamestnaný v rovnakom podniku na území členského štátu, iného ako je štát, na ktorého území má trvalý pobyt – jeho činnosť bola prerušená - napriek tomu považoval za úplne nezamestnaného a musel by sa obrátiť na inštitúciu v mieste trvalého pobytu, aby mohol poberať dávky v nezamestnanosti.

         ROZHODLA TAKTO:

               1.

               Na účely uplatňovania článku 71 ods. 1 písm. a) uvedeného nariadenia určenie povahy nezamestnanosti (t.j. čiastočnej alebo úplnej) závisí od toho, či existuje, alebo neexistuje zmluvný pracovný vzťah medzi stranami, alebo či sa udržiava, a nie od trvania akéhokoľvek dočasného prerušenia činnosti pracovníka.

               2.

               Ak cezhraničný pracovník zostáva pracovať v podniku na území členského štátu, iného ako je štát, na území ktorého má trvalý pobyt, ale jeho činnosť je prerušená, aj napriek tomu, že sa môže kedykoľvek vrátiť na svoje pracovné miesto, uvedený pracovník sa považuje za čiastočne nezamestnaného a zodpovedajúce dávky poskytuje príslušná inštitúcia členského štátu zamestnania v súlade s článkom 71 ods. 1 písm. a) bod (i) nariadenia (EHS) č. 1408/71.

               3.

               Ak cezhraničný pracovník v prípade, keď neexistuje žiadny zmluvný pracovný vzťah, nemá už žiadne prepojenie s členským štátom zamestnania (napríklad preto, že pracovný vzťah na základe pracovnej zmluvy bol ukončený alebo uplynul), považuje sa za úplne nezamestnaného v súlade s článkom 71 ods. 1 písm. a) bod (ii) nariadenia (EHS) č. 1408/71, a dávky poskytuje inštitúcia v mieste jeho trvalého pobytu na svoje vlastné náklady.

               4.

               Toto rozhodnutie sa uplatňuje od prvého dňa mesiaca nasledujúceho po jeho uverejnení v Úradnom vestníku Európskej únie.

            Predsedníčka správnej komisie

         Anna HUDZIECZEK

      (1)  Ú. v. ES L 149, 5.7.1971, s. 2. Nariadenie naposledy zmenené a doplnené nariadením Európskeho parlamentu a Rady (ES) č. 631/2004 (Ú. v. EÚ L 100, 6.4.2004, s. 1).

      (2)  Rozsudok „R. J. de Laat/Bestuur van het Landelijk instituut sociale verzekeringen“ vo veci C-444/98 z 15. marca 2001, Zbierka rozhodnutí Súdneho dvora 2001, s. I-2.229 et seq.